A fotosintesi (d'o griego φώτο foto, "luz" y σύνθεσις synthesis, "composición") ye una rota metabolica que convierte o dioxido de carbonio en compuestos organicos, más que más zucres, emplegando a enerchía d'a luz solar. A fotosintesi se produce en as plantas, as algas, y muitas especies de bacterias, pero no en as arqueobacterias. Os organismos fotosinteticos reciben o nombre de "fotoautotrofos", pero no totz os organismos que emplegan a luz como fuent d'enerchía fan a fotosintesi, ya que os "fotoheterotrofos" emplegan compuestos organicos, y no dioxido de carbonio, como fuent de carbonio. En as plantas, as algas e as cianobacterias, a fotosintesi fa servir dioxido de carbonio y augua, liberando oxicheno como producto residual. A fotosintesi tien una importancia crucial ta la vida en a Tierra, ya que amás de mantener o ran normal d'oxicheno en l'atmosfera, quasi totas as formas de vida en penden dreitament como fuent d'enerchía, u indreitament como fuent zaguera d'enerchía en o suyo alimento. A cantidat d'enerchía presa por a fotosintesi ye prou graniza, de bells 100 terawatts: ixo ye bellas seis vegatas a enerchía consumita anyalment por a civilización humana. En total, os organismos fotosinteticos convierten bells 100.000 millons de toneladas de carbonio en biomasa cada anyo.